NÕUKOGU MÄÄRUS (EÜ) nr 1256/1999,

17. mai 1999,

millega muudetakse määrust (EMÜ) nr 3950/92, millega piima- ja piimatootesektoris kehtestatakse lisamaks

EUROOPA LIIDU NÕUKOGU,

võttes arvesse Euroopa Ühenduse asutamislepingut, eriti selle artiklit 37,

võttes arvesse komisjoni ettepanekut,1

võttes arvesse Euroopa Parlamendi arvamust,2

võttes arvesse majandus- ja sotsiaalkomitee arvamust,3

võttes arvesse regioonide komitee arvamust,4

võttes arvesse kontrollikoja arvamust5

ning arvestades, et:

1) vastavalt nõukogu 28. detsembri 1992. aasta määrusele (EMÜ) nr 3950/92, millega piima- ja piimatootesektoris kehtestatakse lisamaks,6 pikendati kõnealuses sektoris 2. aprillil 1984 kasutusele võetud lisamaksukava täiendavalt seitsme piimandusaasta võrra; kõnealuse kava eesmärk oli vähendada piima- ja piimatooteturul pakkumise ja nõudmise tasakaalustamatust ja sellest tulenevaid struktuurilisi ülejääke; parema turutasakaalu saavutamiseks on kõnealune kava vajalik ka edaspidi; seepärast tuleks selle rakendamist jätkata järgmisel kaheksal piimandusaastal alates 1. aprillist 2000;

2) piimasektori hinnatoetuse taset suurendatakse alates 1. juulist 2005 kolme majandusaasta jooksul järk-järgult kokku 15 %; kõnealuse meetme mõju piima- ja piimatoodete sisetarbimisele ja ekspordile õigustab pärast vastavaid hindade alandamisi ja teatavate struktuuriliste probleemide varasemaid lahendamisi piima üldkvoodi tasakaalustatud suurendamist ühenduses;

3) vaatamata sellele, et mõned kvoodid võivad olla ajutiselt üle kantud, tuleks individuaalse piimakvoodina määratleda kvoot, mis kehtib 1992. aastal otsustatud pikendamisele järgneva maksukava rakendamise seitsme piimandusaasta lõpus 31. märtsil 2000;

4) kvootide mittetäieliku kasutamisega võivad tootjad takistada piimatootmissektoril korralikult areneda; selle vältimiseks peaks liikmesriikidel olema võimalus otsustada vastavalt ühenduse õiguse üldistele põhimõtetele, et kui kvoote ei ole olulise ajavahemiku jooksul täielikult kasutatud, suunatakse kasutamata kvoodid tagasi riigi varudesse eesmärgiga jaotada need ümber teistele tootjatele;

5) selleks et tugevdada piimatootmise ümberkorraldamise või keskkonna parandamise eesmärgil kvootide detsentraliseeritud juhtimise võimalusi, tuleks liikmesriikidele anda volitus rakendada kõnealuses kontekstis asjakohasel piirkondlikul tasemel või varumisaladel teatavaid sätteid;

6) kogemused lisamaksukava osas on näidanud, et kvootide ülekandmine selliste õigustoimingute nagu liisingute abil, mille tulemuseks ei pruugi olla asjaomaste kvootide lõplik ülekandmine ülevõtjale, võib olla piimatootmisele lisakulu, mis takistab tootmisstruktuuride parandamist; selleks et tugevdada kvootide toimimist piima- ja piimatooteturu reguleerimisvahendina, peaks liikmesriikidel olema lubatud paigutada liisingute või sarnaste õigustoimingute abil üle kantud kvoote riigi varudesse, et neid objektiivsete kriteeriumite põhjal aktiivsetele ja eriti neid varem kasutanud tootjatele ümber jaotada; liikmesriikidel peaks samuti olema õigus korraldada kvootide ülekandmine muul viisil kui tootjate vaheliste üksiktehingute teel; eriti olemasolevate õigushüvede asjakohaseks arvessevõtmiseks tuleks selgelt sätestada, et liikmesriigid peavad kõnealuste volituste kasutamisel võtma meetmeid, mis on vajalikud ühenduse õiguse põhialuste järgimiseks;

7) teatavad määruse (EMÜ) nr 3950/92 sätted on aegunud ja tuleks seepärast kehtetuks tunnistada,

ON VASTU VÕTNUD KÄESOLEVA MÄÄRUSE:

Artikkel 1

Määrust (EMÜ) nr 3950/92 muudetakse järgmiselt.

1. Artikli 1 esimene lõik asendatakse järgmisega:

"Kaheksa piimandusaasta jooksul alates 1. aprillist 2000 tuleb lehmapiima tootjatel tasuda lisamaksu piima või piimaekvivalendi kogustelt, mida igal kõnealusel piimandusaastal on tarnitud ostjale või müüdud otsetarbimiseks üle kehtestatud kvoodi."

2. Artikli 3 lõike 2 tabel asendatakse käesoleva määruse I lisas esitatud tabeliga.

3. Artikli 3 lõige 2 asendatakse järgmisega:

"2. Pidades silmas üldist turuolukorda ja eritingimusi teatavates liikmesriikides, kehtestatakse lisas sätestatud üldkogused, ilma et see piiraks nende võimalikku läbivaatamist.

Soome puhul võib tarnete üldkogust suurendada 200 000 tonnini ja seda kasutatakse kooskõlas ühenduse õigusaktidega kompensatsioonikvootide kehtestamiseks Soome SLOM-tootjatele. Seda varu ei tohi üle kanda ning seda peab kasutama ainult nende tootjate huvides, kelle tootmise taasalustamise õigust on ühinemise tulemusena piiratud.

Üldkoguste suurendamine ja eelmise lõiguga ettenähtud individuaalsete piimakvootide kehtestamise tingimused määratakse kindlaks artiklis 11 osutatud korras."

4. Artikli 3 lõige 3 tunnistatakse kehtetuks.

5. Artikkel 4 asendatakse järgmisega:

"Artikkel 4

1. Talumajapidamise kasutuses olev individuaalne piimakvoot on võrdne kvoodiga, mis neil on 31. märtsil 2000. Vajaduse korral kohandatakse kvooti igaks asjaomaseks ajavahemikuks nii, et sama liiki individuaalsete piimakvootide summa ei ületaks vastavaid artiklis 3 osutatud üldkoguseid, kusjuures arvesse tuleb võtta vähendamisi, mida tehakse artikliga 5 ettenähtud riigi varu moodustamiseks.

2. Tootjate nõuetekohaselt põhjendatud taotluse korral tuleb individuaalseid piimakvoote suurendada või kehtestada uusi kvoote, et võtta arvesse muudatusi, mis mõjutavad nende tootjate tarneid ja otsemüüke. Sellise kvoodi suurendamisel või kehtestamisel tuleb vastavalt vähendada või tühistada mõni muu tootjale kehtestatud kvoot. Selline kohandamine ei tohi põhjustada asjaomase liikmesriigi puhul artiklis 3 osutatud tarne- ja otsemüügikvootide suurenemist.

Kui individuaalseid piimakvoote muudetakse lõplikult, tuleb artiklis 3 nimetatud kvoote kohandada artiklis 11 sätestatud korras."

6. Artikkel 5 asendatakse järgmisega:

"Artikkel 5

Selleks et kehtestada lisa- või erikvoote tootjale, kes on kindlaks määratud komisjoniga kooskõlastatud objektiivsete tunnuste alusel, võib liikmesriik pärast kõigi individuaalsete piimakvootide üldist vähendamist täiendada riigi varusid artiklis 3 osutatud koguste piires.

Ilma et see piiraks artikli 6 lõike 1 kohaldamist, võib nendele tootjatele kehtestatud kvoodid, kes ei ole turustanud piima ja piimasaadusi ühe piimandusaasta kestel, anda riigi varudesse ja esimese lõigu kohaselt ümber jaotada. Kui tootja taasalustab liikmesriigi määratud piimandusaastal piima või piimasaaduste tootmist, kehtestatakse talle artikli 4 lõike 1 kohaselt kvoot hiljemalt tema taotluse esitamise kuupäevale järgneval 1. aprillil.

Kui tootja ei kasuta vähemalt ühe piimandusaasta jooksul kas tarnete või otsemüügi jaoks vähemalt 70 % oma individuaalsest piimakvoodist, võivad liikmesriigid otsustada vastavalt ühenduse õiguse põhialustele:

- kas ja millistel tingimustel suunatakse kasutamata kvoot tagasi riigi varudesse. Kasutamata kvoote ei suunata tagasi riigi varudesse vääramatu jõu korral ja nõuetekohaselt põhjendatud juhtudel, mis mõjutavad asjaomaste tootjate tootmisvõimsust ja mida on tunnustanud pädev asutus,

- millistel tingimustel jaotatakse kvoot ümber asjaomastele tootjatele."

7. Artikli 6 lõike 1 esimene lõik asendatakse järgmisega:

"1. Liikmesriigid lubavad enne enda määratud tähtpäeva ja mitte hiljem kui 31. märtsil kanda asjaomase piimandusaasta puhul ajutiselt üle tootjatele kehtestatud individuaalseid piimakvoote, mida need tootjad ei kavatse kasutada."

8. Artikli 7 lõige 1 asendatakse järgmisega:

"1. Talumajapidamise müümisel, rentimisel või pärandamisel kandub talumajapidamisele antud kvoot koos talumajapidamisega üle teisele tootjale vastavalt üksikasjalikele eeskirjadele, mille määramisel võtavad liikmesriigid arvesse piimatootmispiirkondi ja muid objektiivseid tunnuseid ning võimaluse korral pooltevahelisi kokkuleppeid.

See osa kvoodist, mida ei kanta üle koos talumajapidamisega, lisatakse riigi varudesse. Kui kvootide ülekandmisel suunatakse riigi varudesse tagasi osa kvoodist, ei kohaldata kvootide tagasikandmisel vähendamist.

Samu sätteid kohaldatakse ka muudel ülekandmise juhtudel, millel on tootja jaoks samalaadne õiguslik mõju.

Kui maa läheb avaliku võimu organite valdusesse kasutamiseks üldistes huvides või kui valduse üleminek toimub eesmärkidel, mis ei ole põllumajanduslikud, näevad liikmesriigid siiski ette meetmed poolte seaduslike huvide kaitsmiseks, eelkõige selleks, et anda valduse loovutanud tootjale võimalus piimatootmist jätkata, kui ta kavatseb seda teha.

9. Artikkel 8 asendatakse järgmisega:

"Artikkel 8

Piimatootmise ümberkorraldamise lõpuleviimiseks või keskkonna parandamiseks võivad liikmesriigid üksikasjalike eeskirjade kohaselt, mis nad kehtestavad poolte seaduslikke huve arvesse võttes, võtta ühe või mitu järgmistest meetmetest:

a) maksta tootjatele, kes piimatootmisest lõplikult või osaliselt loobuvad, hüvitist ühe- või mitmeaastase osamaksuna ja anda sel teel vabanevad kvoodid riigi varudesse;

b) määrata objektiivsete tunnuste alusel kindlaks tingimused, mille korral pädev asutus või selle asutuse määratud organ võib 12-kuulise perioodi alguses tootjatele tasu eest ümber jaotada kvoote, millest muud tootjad on eelmise 12-kuulise perioodi lõpuks lõplikult loobunud, saades selle eest hüvitist ühe- või mitmeaastase osamaksuna, mis on võrdne eespool nimetatud tasuga;

c) näha ette asjassepuutuva talumajapidamise kvoodi andmine maa kasutamisest loobunud tootjale, kes kavatseb piimatootmist jätkata, juhul kui loobumine toimus keskkonna parandamist silmas pidades;

d) määrata objektiivsete tunnuste alusel kindlaks piirkonnad või varumisalad, mille puhul piimatootmise struktuuri parandamiseks lubatakse kvootide ülekandmist, ilma et läheks üle vastav maavaldus;

e) kui tootja esitab taotluse pädevale asutusele või selle asutuse määratud organile, võib selleks, et parandada piimatootmise struktuuri talumajapidamise tasandil või võimaldada tootmise ekstensiivistamist, lubada kvootide lõplikku ülekandmist ilma vastava maavalduse üleminekuta või vastupidi.

Punktides a, b, c ja e esitatud eeskirju võib rakendada riigi tasandil või asjakohasel territoriaalsel tasandil või varumisaladel."

10. Artikli 8 järele lisatakse järgmine:

"Artikkel 8a

Et tagada kvootide jaotamine üksnes aktiivsetele piimatootjatele, võivad liikmesriigid vastavalt ühenduse õiguse põhialustele võtta järgmised meetmed:

a) kui kvoodid kantakse üle või on üle kantud koos vastava maaga või ilma selleta maa rendilepingu või muu samalaadse õigusliku mõjuga tehingu abil, võivad liikmesriigid otsustada objektiivsete tunnuste alusel, kas ja millistel tingimustel kogu kvoot või osa sellest suunatakse tagasi riigi varudesse, ilma et see piiraks artikli 7 lõike 1 teise lõigu kohaldamist.

Käesolevat sätet ei kohaldata artikli 6 kohaste ajutiste ülekandmiste suhtes;

b) liikmesriigid võivad otsustada mitte kohaldada ülekandmist käsitlevaid sätteid artikli 7 lõikes 1 osutatud kvootide suhtes."

11. Käesolevaga lisatakse määrusele (EMÜ) nr 3950/92 käesoleva määruse II lisas sätestatud lisa.

Artikkel 2

Kui artikliga 1 ettenähtud muudatuste rakendamise hõlbustamiseks on vajalikud üleminekumeetmed, võetakse need vastu määruse (EMÜ) nr 3950/92 artiklis 11 osutatud korras.

Artikkel 3

Nõukogu kohustub tegema 2003. aastal komisjoni aruande põhjal vahekokkuvõtte, et võimaldada praeguse kvoodisüsteemi rakendamise lõpetamist pärast 2006. aastat.

Artikkel 4

Käesolev määrus jõustub päeval pärast selle avaldamist Euroopa Ühenduste Teatajas.

Käesolevat määrust kohaldatakse alates 1. aprillist 2000, välja arvatud artikli 1 punkt 2, mida kohaldatakse alates käesoleva määruse jõustumisest.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 17. mai 1999

Nõukogu nimel

eesistuja

K.-H. FUNKE

1 EÜT C 170, 4.6.1998, lk 60.

2 Arvamus on esitatud 6. mail 1999 (Euroopa Ühenduste Teatajas seni avaldamata).

3 EÜT C 407, 28.12.1998, lk 203.

4 EÜT C 93, 6.4.1999, lk 1.

5 EÜT C 401, 22.12.1998, lk 3.

6 EÜT L 405, 31.12.1992, lk 1. Määrust on viimati muudetud komisjoni määrusega (EÜ) nr 751/1999 (EÜT L 96, 10.4.1999, lk 11).

I LISA

"1. aprillist 1999 kuni 31. märtsini 2000 kohaldatavad üldkvoodid

(tonnides)

Liikmesriigid Tarned Otsemüük

Belgia Taani Saksamaa1 Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 140 696 4 454 640 27 767 036 629 817 5 457 564 23 793 932 5 236 575 9 698 399 268 098 10 991 900 2 543 979 1 835 461 2 394 528 3 300 000 14 373 969 169 735 708 97 780 696 109 386 441 866 9 189 231 661 951 82 792 205 422 37 000 10 000 3 000 216 078"

1 Sellest 6 242 180 tonni tarneid uute liidumaade tootjatelt ja 11 187 tonni otsemüügiks uutes liidumaades.

II LISA

"LISA

a) Artikli 3 lõikes 2 osutatud üldkvoodid, mida kohaldatakse 1. aprillist 2000 kuni 31. märtsini 2001

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 140 696 4 454 640 27 767 036 674 617 5 807 564 23 793 932 5 332 575 10 082 399 268 098 10 991 900 2 543 979 1 835 461 2 394 528 3 300 000 14 386 577* 169 735 708 97 780 696 109 386 441 866 9 189 231 661 951 82 792 205 422 37 000 10 000 3 000 216 078

* Eraldi kvoodisuurendus Põhja-Iirimaale määramiseks.

b) Artikli 3 lõikes 2 osutatud üldkvoodid, mida kohaldatakse 1. aprillist 2001 kuni 31. märtsini 2002

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 140 696 4 454 640 27 767 036 699 817 6 007 564 23 793 932 5 386 575 10 298 399 268 098 10 991 900 2 543 979 1 835 461 2 394 528 3 300 000 14 393 669* 169 735 708 97 780 696 109 386 441 866 9 189 231 661 951 82 792 205 422 37 000 10 000 3 000 216 078

* Eraldi kvoodisuurendus Põhja-Iirimaale määramiseks.

c) Artikli 3 lõikes 2 osutatud üldkvoodid, mida kohaldatakse 1. aprillist 2002 kuni 31. märtsini 2005

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 140 696 4 454 640 27 767 036 699 817 6 007 564 23 793 932 5 386 575 10 298 399 268 098 10 991 900 2 543 979 1 835 461 2 394 528 3 300 000 14 393 669 169 735 708 97 780 696 109 386 441 866 9 189 231 661 951 82 792 205 422 37 000 10 000 3000 216 078

d) Artikli 3 lõikes 2 osutatud üldkvoodid, mida kohaldatakse 1. aprillist 2005 kuni 31. märtsini 2006

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 157 248 4 476 917 27 906 360 699 817 6 007 564 23 915 111 5 386 575 10 298 399 269 443 11 047 273 2 557 726 1 844 823 2 406 551 3 316 515 14 466 619 169 735 708 97 780 696 109 386 441 866 9189 231 661 951 82 792 205 422 37 000 10 000 3000 216 078

e) Artikli 3 lõikes 2 osutatud üldkvoodid, mida kohaldatakse 1. aprillist 2006 kuni 31. märtsini 2007

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 173 800 4 499 193 28 045 684 699 817 6 007 564 24 036 290 5 386 575 10 298 399 270 788 11 102 647 2 571 473 1 854 186 2 418 573 3 333 030 14 539 569 169 735 708 97 780 696 109 386 441 866 9 189 231 661 951 82 792 205 422 37 000 10 000 3 000 216 078

f) Artikli 3 lõikes 2 osutatud üldkvoodid, mida kohaldatakse 1. aprillist 2007 kuni 31. märtsini 2008

(tonnides)

Liikmesriigid Tarned Otsemüük

Belgia Taani Saksamaa Kreeka Hispaania Prantsusmaa Iirimaa Itaalia Luksemburg Madalmaad Austria Portugal Soome Rootsi Ühendkuningriik 3 190 352 4 521 470 28 185 008 699 817 6 007 564 24 157 469 5 386 575 10 298 399 272 134 11 158 020 2 585 220 1 863 548 2 430 596 3 349 545 14 612 520 169 735 708 97 780 696 109 386 441 866 9 189 231 661 951 82 792 205 422 37 000 10 000 3 000 216 078"